### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivation

Der er i dag flere kommuner, som har profilplejehjem, hvilket giver borgere og pårørende mulighed for i højere grad at imødekomme borgernes individuelle interesser og behov, og videreføre disse i valget af fremtidige plejehjem. Gennem en fælles interesse kan det være lettere at danne relationer, hvilket hjælper til nye fællesskaber og forebyggelse af ensomhed.

I dag har [adresse] flere plejehjem med et særligt fokusområde. Det giver sammenhold blandt beboerne, og det gør det samtidig lettere for medarbejderne at skabe målrettede aktiviteter med udgangspunkt i fokusset.

Der er gode erfaringer fra profilplejehjemmene i andre kommuner og plejehjemmene med særligt fokus, så derfor ønsker vi at tage skridtet videre ved at skabe et profilplejehjem, som det kendes fra andre kommuner.

Nye muligheder

Tanken bag dette budgetforslag er at give borgerne mulighed for at leve det liv, de ønsker – også når de får brug for at flytte på plejehjem. Vi har troen på, at når de ældre bliver svækket og oplever behovet for hjælp fra kommunen, så betyder valgfrihed endnu mere. Derfor ønsker vi at understøtte valgmulighederne med etablering af et profilplejehjem, og samtidig en yderligere synliggørelse af vores eksisterende plejehjems fokusområder. Dette giver borgerne og pårørende mulighed for at tilvælge en profil eller et fokusområde ud fra interesser og behov. På denne vis kan vi imødekomme forskelligheder og bevæge os væk fra idéen om, at alle skal have det samme, når man kommer på plejehjem.

I første omgang ønskes der etableret et profilplejehjem med et interessefællesskab indenfor rammerne i et eksisterende plejehjem. Bliver profilplejehjemmet en stor succes, vil det være muligt at udrulle konceptet til andre plejehjem med andre profiler. Derfor skal dette ses som et projekt i en to-årig periode.

Mulige profiler kan være: Kunst og kultur, mangfoldighed (etnisk), håndværk, natur og udeliv, musik og bevægelse, det grønne fællesskab mv.

Vi foreslår derfor:

- At der afsættes midler til at skabe rammer for udfoldelse af profil på eksisterende plejehjem

- At der ansættes en koordinator, som kan uddanne medarbejdere i at facilitere profilen, understøtte beboerdemokrati, inddrage de pårørende og beboerne i udfoldelse af profilen

- At de plejehjem som har særlig fokusområder synliggøres yderligere via hjemmeside og kampagner.